พิสุทธิ์ ทรัพย์วิจิตร

พิสุทธิ์ ทรัพย์วิจิตร (เกิด 28 กรกฎาคม พ.ศ. 2508) ชื่อเล่น เจี๊ยบ เป็นนักร้อง, นักดนตรี, นักแต่งเพลงชาวไทย มีชื่อเสียงจากการเป็นนักร้องในสังกัดอาร์.เอส.โปรโมชั่น
ประวัติ.
พิสุทธิ์ สำเร็จการศึกษา ม.ศ.5 จากโรงเรียนอำนวยศิลป์ พระนคร ปริญญาโท สาขาบริหารธุรกิจมหาบัณฑิต มหาวิทยาลัยเกษตรศาสตร์ 
ปัจจุบัน กำลังศึกษาหลักสูตร การป้องกันราชอาณาจักร รุ่นที่ 63 วิทยาลัยป้องกันราชอาณาจักร สถาบันวิชาการป้องกันประเทศ กองบัญชาการกองทัพไทย เริ่มเล่นดนตรีโดยเล่นเพลงที่เล่นง่าย ๆ ในแนวโฟล์คซองของวงชาตรีและดิอิมพอสซิเบิ้ล โดยปราจีน ทรงเผ่า และในแนวร็อก ได้เล่นเพลงของวงดนตรีของต่างประเทศ เช่น เดอะบีตเทิลส์, ควีน และแบล็คซับบาธ หลังจากนั้นเข้าสู่วงการดนตรีด้วยการเป็นลูกศิษย์ของจิรพรรณ อังศวานนท์ แห่งวงบัตเตอร์ฟลาย ซึ่งที่นี่พิสุทธิ์ได้เรียนรู้เรื่องราวทั้งหมดเกี่ยวกับดนตรี การแต่งเพลง การประสานเสียง รวมทั้งการโปรดิวซ์ด้วย จากนั้นจึงได้ตั้งวงดนตรีร่วมกับเพื่อน ๆ ขึ้นมา ใช้ชื่อว่า Jonathan Hemps ตระเวณเล่นดนตรีในแนวโปรเกรสซีฟตามสถานบันเทิงต่าง ๆ ทั่วกรุงเทพ ซึ่งในเวลานั้นดนตรีแนวนี้ยังไม่เป็นที่คุ้นหูของชาวไทยส่วนใหญ่ 
ในปี พ.ศ. 2533 ได้มีโอกาสออกอัลบั้มชุดแรกในชื่อชุด "เพลงพิสุทธิ์" สังกัดอาร์.เอส.โปรโมชั่น โดยแต่งเพลงและทำนองเองและประสบความสำเร็จระดับหนึ่ง เพลงที่ได้รับความนิยมของพิสุทธิ์ คือ "รักไปช้ำไป", "พร้อมจะยอมแพ้" และ "สยามพาเหรดถึงผู้ทำลาย" เป็นต้น
พิสุทธิ์มาประสบความสำเร็จในต้นปี พ.ศ. 2535 กับอัลบั้มชุดที่ 2 คือ "อาบลมห่มฟ้า" ด้วยเพลง "แจ๋วจริง", "ไม่ต่างกัน" อีกทั้งยังได้ร้องเพลงประกอบละครเรื่อง "อรุณสวัสดิ์" ทางช่อง 7 ซึ่งเพลงนี้ได้เป็นเพลงที่ได้รับความนิยมและถูกบรรจุไว้ในอัลบั้มด้วย
ในปี พ.ศ. 2539 ด้วยกระแสดนตรีที่เปลี่ยนไป พิสุทธิ์ได้ออกอัลบั้มชุดที่ 3 ในชื่อว่า "PTV" พร้อมกับเปลี่ยนแนวดนตรีมาเป็นอัลเทอร์เนทีฟตามสมัย มีเพลงที่ได้รับความนิยม คือ "ประวัติส่วนตัว", "ทุกอย่างเพื่อเธอ" , "ทุกคนเจ็บ" เป็นต้น
ในปี พ.ศ. 2542 ตามมาด้วยอัลบั้มชุดที่ 4 "พิสุทธิ์ เรคคอร์ด" ได้นำเพลงยุค 70'-80' มาคัฟเวอร์ใหม่ และมีเพลงที่ตัวเองแต่งเองด้วย เพลงที่ได้โปรโมทเช่น "จีบ, จูบ, สงสัย, คนมีเจ้าของ" 
สำหรับอัลบั้มพิเศษ ได้ออกอัลบั้มร่วมกับเป้ ไฮ-ร็อก 2 ชุด ในปี พ.ศ. 2537 และ ปี พ.ศ. 2541 ในอัลบั้ม "ร็อกอำพัน" และ "ร็อกอำพัน ลูกคอไฟ" ซึ่งเป็นการนำเพลงไทยสากลที่ได้รับความนิยมในสมัยก่อนและเพลงลูกทุ่งมาเรียบเรียงใหม่เป็นเฮฟวีเมทัล และได้ร่วมแสดงในช็อต ชาร์จ ช็อก ร็อก คอนเสิร์ตทั้ง 3 ครั้งด้วย
ภาพลักษณ์ของพิสุทธิ์เป็นภาพของนักดนตรีร็อก ผมยาวผ้าคาดหัว กางเกงขาเดฟ ที่มีเพลงขาวสะอาด ฟังแล้วรื่นหู ด้วยเนื้อหาและดนตรีที่เป็นตัวของตัวเอง 
ด้านชีวิตส่วนตัว พิสุทธิ์สมรสกับ ชัญญากานต์ คุ้มดี (แนน) ในปี พ.ศ. 2552 และก่อนหน้านั้นได้เคยสมรสกับ ณัฐรดา อภิธนานนท์ (แจ็คกี้) มาก่อน ทั้งคู่มีบุตรชายด้วยกันหนึ่งคน คือ สุทธิรักษ์ ทรัพย์วิจิตร (จี๋)
พิสุทธิ์ ทรัพย์วิจิตร ได้หันมาทำงานในเบื้องหลังอย่างเต็มตัว ทั้งแต่งเพลง แต่งดนตรี และโปรดิวเซอร์ให้กับศิลปินหลายคนหลายค่าย และเป็นเคยเป็นเจ้าของค่ายเพลง มอนสเตอร์มิวสิก ในเครืออาร์เอสรวมทั้งเป็นที่ปรึกษาและกรรมการในรายการทรู อะคาเดมี แฟนเทเชีย และเป็นกรรมการบริหารของบริษัท ธิงค์ แอนด์ ดู จำกัด และได้แต่งเพลงเพื่อเฉลิมพระเกียรติพระบาทสมเด็จพระปรมินทรมหาภูมิพลอดุลยเดช 
29 มกราคม 2565 ปล่อยอัลบั้มใหม่ในรอบกว่า 22 ปี สตูดิโออัลบั้มเดี่ยวลำดับที่ 5 ชื่อชุด "SHOT CHARGE SHOCK ร็อกวิจิตร" สังกัดอิสระ มีทั้งหมด 5 เพลง ได้แก่ ช็อต ชาร์จ ช็อก, เพื่อน, เวลา, อินทรี และ ขอบคุณอดีต
ผลงานเพลง.
SHOT CHARGE SHOCK ร็อกวิจิตร (29 มกราคม 2565)
อัลบั้มพิเศษ.
ออกเผยแพร่ในเดือนเมษายน พ.ศ. 2537
ออกเผยแพร่ในเดือนมิถุนายน พ.ศ. 2537
ออกเผยแพร่ในเดือนพฤษภาคม พ.ศ. 2541
ออกเผยแพร่ในเดือนเมษายน พ.ศ. 2542
ออกเผยแพร่ในเดือนกันยายน พ.ศ. 2547
ด้านการเมือง.
ในการเลือกตั้งทั่วไปเมื่อวันที่ 2 กุมภาพันธ์ พ.ศ. 2557 พิสุทธิ์ได้ลงรับสมัครเลือกตั้งในระบบบัญชีรายชื่อ ลำดับที่ 2 พรรคมาตุภูมิ ซึ่งนำโดย พลเอก สนธิ บุญยรัตกลิน และได้รับตำแหน่งโฆษกพรรค และต่อมายังเป็นหนึ่งในสภาขับเคลื่อนการปฏิรูปประเทศ (สปท.) อีกด้วย